**MEGKEZDŐDÖTT TAVASZI HADJÁRATUNK!**

Csapatunk a REAC Budapest I. osztály éllovas csapata a mai napon a Budai II. László Stadionban lépett pályára a Budapest Kupa harmadik fordulójában a 43. számú Építők gárdája ellen. Hosszú volt a téli szünet, ez volt az első tétmérkőzésünk. Csapatunk a bajnokságban az első helyen áll, de ennek ellenére a csapat vezetősége az együttesünk megerősítésén munkálkodott. Ezért változások történtek a téli szünetben a játékoskeretünkben.

Csapatunkból távozott három játékos: Papp Krisztián, Sallay Botond, Horváth Patrik. További pályafutásukhoz sok sikert kívánunk nekik.

A távozó játékosok helyére új játékosokat igazoltunk.

Érkezett hozzánk csatár posztra két játékos: Kacsó Attila a DVTK-ból, illetve Popov Patrik Soroksárról.

A középpályát is szerettük volna megerősíteni, ezért leigazoltuk: Balázs Richárdot Balmazújvárosból, illetve Huszárik Zsoltot a III. kerület TVE csapataiból.

Sok sikert és szép gólokat kívánunk nekik a csapatunkban.

Sajnos nemcsak jó dolgok, hanem rossz dolog is történt velünk. Előkészülési mérkőzésen keresztszalag szakadást szenvedett Kiss Tamás csapatkapitányunk, akinek sajnos a még el sem kezdődött szezon véget ért. Mihamarabbi gyógyulást kívánunk és reméljük a feljutás után az NB III-as csapatunkban az ősztől pályára fog tudni lépni.

Összességében elmondhatjuk, bár a mérkőzések előtt nehéz megállapítani, hogy csapatunk az új igazolások révén erősödött.

De most már a kupamérkőzésről!

A tétmérkőzéseknek mindig más a hangulata, általában más színvonalú, mint egy barátságos, felkészülési mérkőzés. A Budapest Kupa védői vagyunk, így más célunk nem is lehet, minthogy a Budapest Kupát itthon tartsuk. Ehhez egy lépcsőfok a harmadik fordulóban ellenfelünk a 43. számú Építők legyőzése. A találkozó szép napsütéses időben került megrendezésre. Nyugodtan leírhatom, hogy az első félidő 27.-ig percéig komoly helyzet nem alakult ki. Enyhe mezőnyfölényben játszottunk, de eredménytelenül. A 27. percben első komolyabb lehetőségünk majdnem góllal végződött. Törőcsik Bence a lesre játszó védők között remekül lépett ki, szólóban vezette a labdát a kapura, majd a kaputól 20 méterre a kifutó kapust megpróbálta átemelni, de sajnos nem sikerült. Nagy helyzet volt. Ez a helyzet talán csapatunkat nagyobb teljesítmény bedobásra ösztönözte, és igy továbbra is támadásban maradtunk. A 40. percben újabb nagy gólszerzési lehetőséget szalasztottunk el. Kasza Dani a jobboldalon leverekedte magát az alapvonalig, majd remek lapos labdát passzolt középre, ahol az érkező Törőcsik Bence 10 méterről leadott lövésébe bele tudott vetődni az ellenfél hátvédje. Így sajnos nem született meg a vezető gólunk. A vetélytársunk az első félidőben nem is tesztelte kapunkat illeve kapusunk képességeit. A szünetre 0:0-s eredménynél vonultunk be. Azt igazán nem tudom megmondani, hogy mi hangzott el az öltözőben, de hogy egy más felfogású REAC jött ki a második félidőre az biztos. Kívülről is láthatóan sokkal nagyobb elánnal vetettük magunkat a küzdelemben. Ellenfelünk a saját 16-án belül védekezett, de ezt nem tudta sokáig sikeresen megtenni. A 48. percben formás akció, Somogyi Bálint jobboldali nagyszerű beadását új játékosunk Kacsó Attila remek fejessel a hálóba juttatta. Gratulálunk Attila első REAC-os góljához! Továbbra is mezőnyfölényben játszottunk és tovább támadtunk. Az 50. percben újabb nagy lehetőség. Kasza Dani a középkörből indította a baloldalon felfutó Pesti Dávidot, aki bevezette a labdát a 16-on belülre, de 13 méterről leadott lapos lövését ellenfelünk kapusa nagy bravúrral védte. Ellenfelünk továbbra sem veszélyeztette kapunkat. A 77. percben újabb komoly helyzet. Szántovszki Soma jobboldali beadását Töröcsik Bence a hosszú kapufa mellé gurította. A 83. percben először veszélyeztetett ellenfelünk, de az komoly, óriási lehetőség volt. Hátvédünk rosszul vette át a labdát a 16-on belül, amely az ellenfél csatárához pattant, aki kapásból kb. 6 méterről a felső lécet találta el. Erre mondják pestiesen, hogy „meleg volt a pite”. De mielőtt a forró pite megégette volna a szánkat a 88. percben bebiztosítottuk győzelmünket. Egy előrevágott labdát Kasza Dani vetélytársunk hibázó hátvédjétől elvette majd bevezette a labdát a 16-on belülre és a kifutó kapus alatt laposan a kapu közepébe gurított. 2:0. eldőlt a mérkőzés. Az eredmény nem változott, így csapatunk a Budapest Kupa negyedik körébe jutott. A játék minősége ugyan hagyott kívánnivalót maga után, de mentségünkre szólva ez volt az első szezonon belüli mérkőzésünk. Azért a győzelmünk igy is teljesen megérdemelt volt. A színvonalról pedig volt jobb és lesz jobb is! A mérkőzésnek azonban voltak igazán örömteli pillanati is, hisz három ifikorú játékosunk Bekker Norbert, Oláh Barnabás, Áncsán Szabolcs előszőr bemutatkozhatott tétmérkőzésen csapatunkban. Reméljük mind a három játékosunknak hosszú és sikeres sportpályafutás kezdete volt ez a találkozó.

Jövő héten kezdődik a bajnokság. Szombaton 13h-tól hazai pályán a Csep-gól FC SE csapatával mérkőzünk meg. Van is miért visszavágnunk, hisz ősszel csak 0:0-s döntetlent tudtunk velük játszani. Mint mindig, most is győzelmet várunk csapatunktól.

Várjuk Kedves Szurkolóinkat a következő mérkőzésünkre is!

HAJRÁ REAC!

Kiss István György